O‘zbekiston Respublikasi banklarida buxgalteriya hisobini yuritish va buxgalteriya ishlarini tashkil qilish tartibi to‘g‘risidagi yo‘riqnomaga o‘zgartirish va qo‘shimchalar kiritish haqida

O‘zbekiston Respublikasining “O‘zbekiston Respublikasining Markaziy banki to‘g‘risida”gi, “Banklar va bank faoliyati to‘g‘risida”gi va “Buxgalteriya hisobi to‘g‘risida”gi qonunlariga muvofiq O‘zbekiston Respublikasi Markaziy banki Boshqaruvi qaror qiladi:
 1. O‘zbekiston Respublikasi Markaziy banki Boshqaruvining 2008-yil 3-maydagi 11/5-son qarori (ro‘yxat raqami 1834, 2008-yil 11-iyul) (O‘zbekiston Respublikasi qonun hujjatlari to‘plami, 2008-y., 28-son, 276-modda) bilan tasdiqlangan O‘zbekiston Respublikasi banklarida buxgalteriya hisobini yuritish va buxgalteriya ishlarini tashkil qilish tartibi to‘g‘risidagi yo‘riqnomaga ilovaga muvofiq o‘zgartirish va qo‘shimchalar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. 3-bandning ikkinchi xatboshisi quyidagi tahrirda bayon etilsin:
 “Banklar ushbu Yo‘riqnomada belgilangan qoidalar doirasida o‘zlarining ish xususiyatlarini hisobga olgan holda filial, minibank va boshqa shoxobchalar faoliyatida buxgalteriya hisobini aniq va to‘liq yuritilishi va ichki nazorat samaradorligini ta’minlash maqsadida hamda ularning daromad va xarajatlari hisobini to‘g‘ri yuritish, moliyaviy va soliq hisobotlarini o‘z vaqtida tayyorlash va taqdim qilish hamda pul hisob-kitob hujjatlarini tikish va saqlash tartibotlarini belgilovchi ichki hisob siyosatini ishlab chiqishlari lozim.”.
 2. 9 va 10-bandlar quyidagi tahrirda bayon etilsin:
 “9. Buxgalteriya apparati xodimlarining aniq vazifalari bosh buxgalter tomonidan belgilab beriladi va bank rahbari tomonidan tasdiqlanadi.
 10. Mas’ul ijrochi va nazoratchi buxgaltyerlar zimmasiga muayyan hisobvaraqlarni yuritish yoki alohida operatsiyalarni amalga oshirish ishlari yuklatiladi. Hisobvaraqlar bank ichki tartib qoidalari bo‘yicha xodimlar o‘rtasida shunday taqsimlanadiki, bunda bitta xo‘jalik yurituvchi subyektning barcha depozit va ssuda hisobvaraqlari bitta buxgalteriya xodimiga biriktiriladi. Chet el valyutasida ochilgan hisobvaraqlar boshqa xodim tomonidan yuritilishi mumkin.
 Hisobvaraqlarni buxgalteriya xodimlari o‘rtasida taqsimlash va qayta taqsimlash kitobi qo‘lda yoki dasturiy ravishda bosh buxgalter tomonidan yuritiladi.”.
 3. 11-band birinchi xatboshisining uchinchi jumlasi quyidagi tahrirda bayon etilsin:
 “Daftar varaqlari raqamlangan, bog‘langan va bank muhri, bank rahbari hamda bosh buxgalterining imzolari bilan tasdiqlangan bo‘lishi va bank rahbarining yozma farmoyishi bilan tayinlangan va qimmatliklar bilan operatsiyalar olib borishdan ozod etilgan shaxs tomonidan alohida kitobda ro‘yxatga olinishi lozim.”.
 4. 16-band quyidagi mazmundagi xatboshi bilan to‘ldirilsin:
 “Front-ofis va Bek-ofis xodimlarining aniq vazifalari mos ravishda Front-ofis va Bek-ofis boshliqlari tomonidan belgilab beriladi va bank rahbari tomonidan tasdiqlanadi.”.
 5. 18-band quyidagi tahrirda bayon etilsin: 
 “18. Minibanklarda ish kuni bank ish kuni davomida amalga oshirilgan operatsiyalarga asos bo‘lgan pul hisob-kitob hujjatlarini yakuniy nazoratdan o‘tkazish va kunlik buxgalteriya hujjatlari yig‘majildiga tikish uchun bankka ish kuni tugamasdan oldin inkassatsiya xizmati orqali yetkazib berilgandan so‘ng yakunlanadi.”.
 6. 26 va 27-bandlar quyidagi tahrirda bayon etilsin: 
 “26. Banklarda barcha operatsiyalar O‘zbekiston Respublikasi Markaziy banki tomonidan belgilangan shakldagi pul hisob-kitob hujjatlarining qog‘oz hamda elektron shakllari asosida amalga oshiriladi va buxgalteriya hisobida qayd etiladi.
 27. Pul hisob-kitob hujjatlari, shuningdek Bank hisobvarag‘i shartnomasida ko‘zda tutilgan boshqa hujjatlar bank tomonidan faqat mijozning bankka taqdim qilgan muhr va imzo qo‘yilgan varaqchada ko‘rsatilgan shaxslar yoki mijozning vakil qilingan shaxsidan ishonchnoma asosida qabul qilinadi.”.
 7. 31, 32, 33, 74 va 125-bandlar o‘z kuchini yo‘qotgan deb topilsin.
 8. 48-band quyidagi tahrirda bayon etilsin:
 “48. Kirim va chiqim kassa jurnallari kompyuter texnikasi yordamida shakllantirilib, uning rekvizitlari qo‘lda to‘ldiriladi. Unda sana, mijozning hisobvaraq raqami, kirim va chiqim hujjatining raqami, hisobot ramzi hamda uning summasi ko‘rsatilishi lozim. 
 Kirim va chiqim kassa jurnallari bank amaliyot kuni davomida kompyuterda yuritilganda, ular kun yakunida qog‘ozga chop etiladi hamda dastlabki nazoratdan o‘tkazgan Front-ofis xodimi yoki mas’ul ijrochi, kirim yoki chiqim kassirlari hamda kassa mudiri tomonidan imzolanadi. 
 Kirim va chiqim kassa jurnallarining shakli mazkur Yo‘riqnomaning 4-ilovasida keltirilgan.”.
 9. 57-bandning ikkinchi xatboshisi chiqarib tashlansin.
 10. 60-bandning ikkinchi xatboshisidagi ikkinchi jumla chiqarib tashlansin.
 11. 67-band quyidagi mazmundagi xatboshi bilan to‘ldirilsin:
 “Bunda, yakuniy nazorat xizmati xodimiga topshirilayotgan kunlik yig‘majild raqamlangan va broshyuralanib tikilgan bo‘lishi shart.”.
 12. 68-bandning ikkinchi jumlasi chiqarib tashlansin.
 13. 70-band quyidagi mazmundagi xatboshi bilan to‘ldirilsin:
 “Yakuniy nazorat tekshiruvlari natijalari alohida yig‘majildga tikilishi lozim.”.
 14. 73-bandning ikkinchi xatboshisi chiqarib tashlansin.
 15. 79-bandning birinchi xatboshisi quyidagi tahrirda bayon etilsin:
 “Agar hisobvaraq egasi bank plastik kartochkasi va naqd pul cheki yo‘qolgani yoki o‘g‘irlangani haqida bankka xabar bergunga qadar, mazkur bank plastik kartasi va cheklar bo‘yicha mablag‘lar to‘lab yuborilgan bo‘lsa, bu to‘lov uchun bank javob bermaydi.”.
 16. 123-band quyidagi tahrirda bayon etilsin:
 “123. Mijozlarning shaxsiy hisobvaraqlari boshlang‘ich hujjatlar asosida dasturiy yo‘l bilan tayyorlanadi. Mijozga berish uchun shaxsiy hisobvaraqdan ko‘chirma bir nusxada chop etiladi va u mijozning hisobvarag‘idan amalga oshirilgan operatsiyalarni bank tomonidan tasdiqlovchi hujjat bo‘lib xizmat qiladi. Ushbu ko‘chirma mijoz bilan kelishilgan tartibda uning bankka taqdim qilgan muhr va imzo qo‘yilgan varaqchada ko‘rsatilgan shaxslari yoki mijozning ishonchnomasi asosida vakil qilingan shaxs tomonidan olinadi. 
 Shaxsiy hisobvaraqlardan ko‘chirmalar integrallashgan avtomatlashtirilgan bank tizimida tayyorlanadi, ular mijozlarga berilayotganda mazkur mijozga xizmat ko‘rsatuvchi mas’ul ijrochi buxgalter (Front-ofis xodimi) imzosi va unga biriktirilgan bank shtampi bilan rasmiylashtiriladi.
 Banklar uchun shaxsiy hisobvaraqlar to‘g‘risidagi ma’lumotlar zarur bo‘lgan hollarda integrallashgan avtomatlashtirilgan bank tizimining elektron ma’lumotnomalar yagona bazasidagi ma’lumotlardan foydalaniladi.”.
 17. 157-bandda:
 yettinchi va sakkizinchi xatboshilar quyidagi tahrirda bayon etilsin:
 “kunlik balans hisoboti.
 Kunlik buxgalteriya jurnali elektron ko‘rinishda o‘rnatilgan tartibda saqlanadi va zarur hollarda hujjatlar ro‘yxati kunlik buxgalteriya jurnalining tegishli qismidan dasturiy yo‘l bilan olinadi.”;
 to‘qqizinchi xatboshi chiqarib tashlansin.
 18. Yo‘riqnomaning 6-ilovasi mazkur o‘zgartirish va qo‘shimchalarning ilovasiga muvofiq tahrirda bayon etilsin.
 Har bir varaq oxirida mazkur varaqdagi hujjatlar soni, mazkur varaq bo‘yicha to‘lov hujjatlarining umumiy summasi, bank rahbari hamda bosh buxgalteri imzosi bo‘lishi kerak. Mazkur dasturiy majmua orqali amalga oshirilgan to‘lov hujjatlari shakli oxirida hujjatlarning umumiy soni, umumiy summa, bank rahbari va bosh buxgalteri imzosi bo‘lishi lozim.”.